Source: https://bestfmnyiregyhaza.hu/hir/ujra-nyitnak-a-birosagok-juniusban/5162
Timestamp: 2020-07-04 15:42:16
Document Index: 32213193

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Újra nyitnak a bíróságok júniusban
Ismét kinyitnak a bíróságok. A Nyíregyházi Törvényszék közölte: június 2-tól az ügyfelek – a szabályok betartása mellett - újra intézhetik személyesen ügyeiket a kezelőirodákban, és az ügyfélsegítő napok is újra indulnak. A továbbra is fennálló veszélyhelyzetre tekintettel a bíróságok épületébe kizárólag saját tulajdonú egyéni védőeszköz (orrot és szájat eltakaró eszköz – szájmaszk, kendő, sál – valamint kesztyű) viselésével lehet belépni. A belépéskor - a bíróság által biztosított - kézfertőtlenítő eszköz használata is kötelező. Az idézésre/ értesítésre megjelenő ügyfeleknek - előzetesen írásban, telefonon vagy elektronikus úton -, az egyéb ügyintézés miatt megjelenő személyeknek a bírósági épületbe beléptetése során - nyilatkozniuk kell, hogy hatósági karantént elrendeltek-e el velük vagy családtagjaikkal szemben; vagy a megelőző 14 napban találkozott-e fertőzött vagy vele érintkező személlyel. A bíróság épületébe kizárólag az ügyintézéshez/eljárási cselekményhez szükséges ideig lehet tartózkodni. A bíróság helyiségeit a lehető legrövidebb útvonalon és idő alatt kell megközelíteni, illetve azokat elhagyni.
Az épületben tartózkodás alatt a személyek között a 2 méteres védőtávolság betartása kötelező. Idézésre/ értesítésre megjelenő ügyfél leghamarabb az abban megjelölt időpont előtt 20 perccel léphet be a bíróság épületébe; ezt megelőzően a bíróság épületén kívül szükséges várakoznia. A járványügyi intézkedések megtartásának érdekében a bíróság a tárgyalásról/előkészítő és nyilvános ülésről a nyilvánosságot indokolt végzésével kizárhatja. A bíróságok 2020. június 2-tól újra tarthatnak tárgyalást, előkészítő és nyilvános ülést a polgári és büntető ügyszakban egyaránt, de a járványhelyzettel összefüggő rendelkezésekre tekintettel azokat elsősorban ezután is távmeghallgatás útján kell lefolytatni.